OBH 1756/1996.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása:

L. L. J. bakonyszombathelyi lakos azzal a kéréssel fordult hivatalunkhoz, hogy nyújtsunk segítséget annak érdekében, hogy az 1970 október óta megállapított és 1992 júliusig folyósított baleseti járadéka újrafolyósításra kerüljön.

1992. augusztus 15-től 1995. október 30-ig gyógykezelésen ismerősénél Törökországban tartózkodott. Visszatérése után többször fordult írásban a Nyugdíjfolyósító Igazgatósághoz baleseti járadéka, illetőleg a fel nem vett összegek folyósítását kérve. 1995 októberében 5.069 forint, ezt követően 6.547 forint került folyósításra. A Nyugdíjfolyósító Igazgatóság 1995. október 10-ei majd november 6-ai keltezéssel levelet küldött a panaszosnak, melyben felszólította, hogy ellátása újrafolyósítása érdekében szíveskedjen a Belügyminisztériumtól igazolást beszerezni arra vonatkozóan, hogy milyen jogcímen és mikortól, meddig tartózkodott külföldön. Az Igazgatóság tájékoztatta a panaszost arról is, hogy 11.616 forint tévesen került kiutalásra, ezért, amennyiben a kért igazolást nem küldi be, a fenti összeget jogalap nélkül vette fel, melyet köteles visszafizetni.

Segítségünket kérte, hogy az elmaradt ellátását (kamattal együtt) megkaphassa, illetve sürgős intézkedést azonnali előleg folyósítása érdekében, mivel csak járókerettel tud síkban közlekedni, anyagi helyzete megrendült. A panaszos személyiségi jogait sértő magatartásnak minősíti, hogy a magángyógykezelési céllal külföldön eltöltött idejére a Nyugdíjfolyósító Igazgatóság ellátása újra folyósításának feltételéül a Belügyminisztériumtól beszerzendő igazolást kér.

Érintett alkotmányos jogok:

Szociális biztonsághoz való jog (Alk. 70/E. §) 
Jogbiztonsághoz való jog (Alk. 2. § (1) bek.)

Alkalmazott jogszabályok:

A társadalombiztosításról szóló 1975. évi II. törvény végrehajtásáról kiadott 1990. (V. 1.) MT rendelet (R.).

R. 283. § Annak a nyugellátását, baleseti nyugellátását, aki érvényes útlevéllel átmenetileg külföldön tartózkodik, belföldön vezetett átutalási betétszámlájára vagy belföldi meghatalmazottja részére kell folyósítani. A meghatalmazott nevét és címét az eljárásra jogosultnak a nyugdíjfolyósító szerv tudomására kell hozni. Ha a külföldön tartózkodás az egy naptári évet meghaladja, a továbbfolyósításhoz (átutalási betétszámlára történő további utaláshoz) az ellátásra jogosult újabb igény bejelentése szükséges.

R. 284. § A külföldön tartózkodás miatt szüneteltetett, illetőleg nem folyósított nyugellátást az ellátásra jogosult hazaérkezését követő egy éven belül előterjesztett igénybejelentésre kell kifizetni.

Megállapított tényállás:

A panaszos részére a Budapesti és a Pest Megyei Nyugdíjfolyósítási Igazgatóság jogelődjének ceglédi kirendeltsége .... számú határozattal 3. fokozatú baleseti járadékot állapított meg, mely a ... törzsszámon került folyósításra (akkori lakcíme: Ceglédbercel ... ). Ezt követően 1972. július 1-től 2. fokozatú baleseti járadék került megállapításra és többszöri lakcímváltozás alapján az esedékes emelésekkel folyósításra.
Nincs arra adat, hogy a panaszos külföldre történő távozását és az ellátásáról történő gondoskodását a Nyugdíjfolyósító Igazgatóságnak bejelentette volna. A vizsgálat során megállapítást nyert, hogy a jelen panasztól függetlenül korábban számos megkeresés érkezett L. L. J. lakcímére folyósítási adatainak megismerése céljából a Nyugdíjfolyósító Igazgatósághoz (pl. gyermektartásdíj ügyben, a Fejér Megyei Adófelügyelőségtől, a Székesfehérvári Rendőrkapitányságtól, az Albavolán Vállalattól, Fejér Megyei Tanács Központi Kórház-rendelőintézettől).
Többször volt folyósítási gondja a Nyugdíjfolyósító Igazgatóságnak (1992 augusztusáig), mert az ellátás a nyilvántartott folyósítási címről visszaérkezett, illetőleg utólag kiderült, hogy meghatalmazott vette fel.
Lakcímváltozási bejelentés 1981. július 30. - Budapest, ...
1981 augusztustól (régi címről: Ceglédbercel, ...)
1986 januártól: Székesfehérvár, ... (Régi cím: ugyanaz)

Az ügy előzményeként a panaszos a Nyugdíjfolyósító Igazgatósághoz 1995. szeptember 13-án érkezett levelében kérte 1992 augusztustól visszamenőleg baleseti járadéka folyósítását, melyet indokai szerint azért nem vett fel, mert 1992. augusztus 15-től gyógykezelés miatt Törökországba utazott. Közli továbbá, hogy régi címe 1982 óta  Székesfehérvár ... , jelenlegi címe Bakonyszombathely.

Az ellátást a Nyugdíjfolyósító Igazgatóság elszámolta, de nem történt meg a folyósítása.
Ezt követően 1995. október 12-én, október 28-án, november 20-án és 1996. január 8-án kelt levelében lényegében azonos tartalommal sürgette a panaszos ellátása folyósítását a Nyugdíjfolyósítási Igazgatóságtól

A Nyugdíjfolyósítási Igazgatóság 1995. november 6-án, 1996. január 4-én, 1996. január 29-én kelt válaszában ismételten a belügyminisztériumi igazolás beszerzésére hívta fel, tájékoztatva, hogy az eddig kifizetett 11.616 forint az igazolás nélkül jogtalan felvételnek minősül és visszafizetésre köteles, valamint arról, hogy az egészségbiztosítási kártyáját a lakóhely szerint illetékes egészségbiztosítási pénztárnál kell beszerezni.
A panaszos 1996. március 25-én kelt levelében újra kérte ellátása folyósítását visszamenőleg, kamatokkal, csatolva a BM Adatfeldolgozó Hivatal Útlevél Osztályának levelét, melyben közlik, hogy a polgárok külföldre utazásaira, valamint lakcímére vonatkozó adatait nem tartják nyílván.

A panaszosnak az állampolgári jogok országgyűlési biztosához érkezett beadványa miatt a vizsgálat megindulásakor rövid úton intézkedtünk az ellátás folyósítása érdekében.
A Nyugdíjfolyósítási Igazgatóságnak az 1996. május 13-án, a panaszosnak küldött levele szerint 1996 június hónaptól 7.377 forint összegben került folyósításra a baleseti járadéka. Az 1995. november 1-től 1996. április 30-ig járó 42.683 forintot belföldi postautalványon, az 1996 május havi 7.377 forintot "egyszeri" utalványon kiutalták.

A Nyugdíjfolyósító Igazgatóság 1996. augusztus 21-én kelt levelében felszólította a panaszost, hogy baleseti járadékának visszamenőleges elszámolása érdekében a mellékelt nyilatkozatot postafordultával kitöltve küldje vissza. A nyilatkozat visszaküldését követően (törzsszám, útlevél szám, külföldi tartózkodás ideje, helye, személyi igazolvány száma, lakcím) a Nyugdíjfolyósító Igazgatóság L. L. J-nak 1992. június 1-től, 1996 szeptember hó végéig visszamenőlegesen 197.263 forintot utalt ki, melyről 1996. szeptember 6-án kelt levelében is tájékoztatta.

A vizsgálat megállapításai:

A panaszos részére 1971. április 20-tól 3. fokozatú, 1972. július 1-jétől 2. fokozatú baleseti járadékot folyósított a Nyugdíjfolyósító Igazgatóság ... törzsszámon.
1992. augusztus 15-től 1995. október 30-ig magán gyógykezelésen, érvényes útlevéllel Törökországban tartózkodott. Elutazását megelőzően baleseti járadéka folyósításáról nem intézkedett, távozását a Nyugdíjfolyósító Igazgatósággal nem közölte.
Tekintettel arra, hogy ellátásai visszaérkeztek, további folyósítását a Nyugdíjfolyósító Igazgatóság jogosan szüneteltette.

L. L. J. 1995. szeptember 13-án a Nyugdíjfolyósító Igazgatósághoz érkezett levélben kérte baleseti járadéka 1992 augusztustól 1995 októberig történő visszamenőleges, ezt követően pedig újrafolyósítását. A levél tartalmazza, hogy magángyógykezelés céljából tartózkodott a fenti idő alatt Törökországban, a régi lakcíme megjelölése mellett  közli új címét is, mely  Bakonyszombathely
Ezt követően a Nyugdíjfolyósító Igazgatósál két alkalommal összesen 11.616 forintot folyósított L. L. J. nevére.

A panaszos további megkereséseire, melyekben a fel nem vett ellátásai folyósítását kérte, a Nyugdíjfolyósító Igazgatóság folyamatosan a Belügyminisztériumtól beszerzendő igazolásra hívta fel arról, hogy milyen jogcímen és mikortól, meddig tartózkodott külföldön. A Nyugdíjfolyósító Igazgatóság 1995. november 6-án kelt levele szerint a fenti igazolás hiányában a kiutalt ellátást is jogalap nélkül vette fel.

Az állampolgári jogok országgyűlési biztosa hivatalának a panasz alapján megindított vizsgálata, illetőleg rövid úton történt megkereséseire 1996. augusztus 21-én kelt levele mellékleteként küldte meg a Nyugdíjfolyósító Igazgatóág az ellátás újra folyósításához rendszeresített  "Nyilatkozat"  házi nyomtatványt.
A nyomtatvány visszaérkezését követően 1996. szeptember 6-án kelt levelében értesítette L. L. J-t a Nyugdíjfolyósító Igazgatóság, hogy 1992. július 1-től 1996 szeptember hó végéig visszamenőleg 197.263 forint került kiutalásra.

A panaszos 1992 augusztusában kétséget kizáróan hibázott, amikor külföldre távozását megelőzően nem rendelkezett ellátása folyósításával (szüneteltetésével) kapcsolatosan.
Az R. 284. §-a szerint a külföldön tartózkodás miatt szüneteltetett, illetőleg nem folyósított nyugellátást az ellátásra jogosult hazaérkezését követő egy éven belül előterjesztett igény bejelentésre kell kifizetni. A jogszabály nem ír elő az igény előterjesztésére formát. Amennyiben a Nyugdíjfolyósító Igazgatóság "gyakorlata" a "Nyilatkozat" (140-1) formát rendszeresítette, úgy a panaszos 1995. szeptember 13-án a Nyugdíjfolyósító Igazgatósághoz érkezett első levelére ki kellett volna címére küldeni. Nincs jogszabályi alapja a Belügyminisztérium által kiadott igazolás megkövetelésének, a BM Adatfeldolgozó Hivatal Útlevél Osztálya 49-12313/96. számú, 1996. március 20-án kelt levele szerint a polgárok külföldre utazására, valamint állandó lakcímére vonatkozó adatait nem tartják nyílván, a fenti adatokat az útlevél, valamint a személyazonossági igazolvány tartalmazza.

Megállapított alkotmányos visszásság:

Vizsgálat eredményeként megállapítom, hogy L. L. J. baleseti ellátásának újrafolyósítása, valamint a fel nem vett ellátás utólagos elszámolása és folyósítása során a Nyugdíjfolyósító Igazgatóság ügyintézésekor többször sérült a szociális biztonsághoz és a jogbiztonsághoz való jog.

A külföldön tartózkodás miatt szüneteltetett, illetőleg nem folyósított ellátást, az ellátásra jogosult hazaérkezését követően egy éven belül előterjesztett igénybejelentésre kell kifizetni.
Az igénybejelentést tartalmazó 1995. szeptember 13-án beérkező levelet követően az állampolgári jogok országgyűlési biztosa intézkedésére az utólagos elszámolás és az ellátás folyósítására csak 1996. szeptember 6-án került sor.
Ennek oka, hogy hónapokon át olyan BM igazolás beszerzését szabta meg a Nyugdíjfolyósító Igazgatóság mind az esedékes, mind a fel nem vett ellátás utólagos folyósítása feltételéül, mely sérti a panaszos Ptk-ban szabályozott személyiségi jogait, melyből következően sérelmet szenvedett a jogbiztonsághoz való alkotmányos alapelv. Egyébként az igazolás a jogosultság elbírálásához szükségtelen volt.

A fentiek miatt elhúzódó eljárás a súlyosan beteg, mozgásában korlátozott panaszos szociális biztonságát nagymértékben veszélyeztette.

Ajánlás:

Megkeresem az Országos Nyugdíjfolyósítási Főigazgatóság vezetőjét, hogy az ügyben eljárt folyósító szerv eljárásában feltárt alkotmányos visszásságok megszüntetéséről szíveskedjék gondoskodni, az ehhez szükséges intézkedéseket megtenni. Kérem továbbá, hogy szíveskedjék gondoskodni arról, hogy panaszos a részletes elszámolást is megkapja.

Budapest, 1996. október 1.

Gönczöl Katalin